4 yanvar kunidan terim davom ettirilishi aytilmoqda. Foto: KUN.UZ Ijtimoiy tarmoqlarda Qashqadaryo viloyatining Muborak tumanida salkam 20 gektar yer maydonidagi paxta terilmay qolib ketgani aytilgan xabarlar tarqaldi. Tuman hokimligi axborot xizmati holat yuzasidan munosabat bildirdi. Ma’lum qilinishicha, xabarlarda aytilgan paxta dalalari Mirishkor tumanining Amir Temur hududida joylashgan “EMG Inter Investment” xorijiy korxonasiga tegishli. Xorijiy korxona tomonidan 2022 yil 30 dekabr kunigacha dalalarda paxta terimi amalga oshirilgan. Bayram kunlari munosabati bilan terimni tashkil etish imkoniyati bo‘lmagan. “Shuningdek, xorijiy korxona paxta yetishtirishda o‘z ilmiy qarashlariga asoslanib ish yuritadi. 4 yanvar kunidan boshlab daladagi paxta terim ishlari davom ettirilishini “EMG Inter Investment” xorijiy korxonasi ish yurituvchisi ma’lum qildi”, deyiladi munosabatda. Ma’lumot uchun, O‘zbekistonda paxta terimi odatda sentabr oyi boshidan noyabr oyi oxirlarigacha davom etadi.